Euroseteleiden nimellisarvoista, selitelmistä, vaihtamisesta, käytöstä poistamisesta ja seteliaiheen käytöstä 30 päivänä elokuuta 2001 tehdyn Euroopan keskuspankin päätöksen EKP/2001/7, sellaisena kuin se on muutettuna päätöksellä EKP/2001/14, konsolidoitu versio



Virallinen lehti nro C 006 , 09/01/2002 s. 0008 - 0011



Euroseteleiden nimellisarvoista, selitelmistä, vaihtamisesta, käytöstä poistamisesta ja seteliaiheen käytöstä 30 päivänä elokuuta 2001 tehdyn Euroopan keskuspankin päätöksen EKP/2001/7, sellaisena kuin se on muutettuna päätöksellä EKP/2001/14, konsolidoitu versio (2002/C 6/07) EUROOPAN KESKUSPANKIN NEUVOSTO, joka ottaa huomioon Euroopan yhteisön perustamissopimuksen (jäljempänä "perustamissopimus") ja erityisesti sen 106 artiklan 1 kohdan sekä Euroopan keskuspankkijärjestelmän ja Euroopan keskuspankin perussäännön (jäljempänä "perussääntö") 16 artiklan, ottaa huomioon euron käyttöönotosta 3 päivänä toukokuuta 1998 annetun neuvoston asetuksen (EY) N:o 974/98(1) ja erityisesti sen 10 ja 16 artiklan, sekä katsoo seuraavaa: (1) Perustamissopimuksen 106 artiklan 1 kohdassa, perusäännön 16 artiklassa ja asetuksen (EY) N:o 974/98 10 artiklassa edellytetään euroseteleiden nimellisarvojen ja selitelmien täsmentämistä. (2) Tällaiset yksityiskohdat voidaan täsmentää Euroopan keskuspankin päätöksessä, joka julkaistaan Euroopan yhteisöjen virallisessa lehdessä. (3) Liikkeeseen tarkoitettujen eurometallirahojen yksikköarvoista ja teknisistä eritelmistä 3 päivänä toukokuuta 1998 annetussa neuvoston asetuksessa (EY) N:o 975/98(2) säädetään, että eurometallirahojen nimellisarvot ovat 1 sentin ja 2 euron välillä. (4) Euroseteiden nimellisarvoissa olisi otettava huomioon eurometallirahojen nimellisarvot. (5) Tässä päätöksessä otetaan huomioon Euroopan rahapoliittisen instituutin (EMI) valmistelutyö ja Euroopan laajuisen setelisuunnittelukilpailun tulokset. (6) Valmistelutyön yhteydessä kuultiin useita setelien käyttäjäryhmiä edustavia eurooppalaisia yhdistyksiä, jotta voitiin ottaa huomioon eri käyttäjien vaatimukset, jotka koskivat seteleiden ulkonäköä ja teknisiä ominaisuuksia, ja siten edistää uusien setelien tunnistettavuutta ja hyväksymistä. (7) Euroopan keskuspankilla (EKP) on eurosetelien aihetta koskevat tekijänoikeudet, jotka olivat alun perin Euroopan rahapoliittisella instituutilla. (8) On syytä sopia joistakin yhteisistä suuntaa-antavista periaatteista,joiden mukaan seteliaihetta saa käyttää. (9) Tällä päätöksellä olisi annettava yleinen lupa kaikkiin tietyt edellytykset täyttäviin jäljennöksiin. (10) Seteliaiheen käyttöä koskevissa säännöissä on syytä sallia vain seteleiden yksipuoliset jäljennökset, jotta vältettäisiin se, että yleisö erehtyy luulemaan euroseteleiden jäljennöksiä oikeiksi euroseteleiksi. (11) On sovittava yhteisistä menettelyistä, joiden mukaan osallistuvien jäsenvaltioiden kansalliset keskuspankit varautuvat vaihtamaan rikkinäiset tai vahingoittuneet eurosetelit. (12) Yhteisiä menettelyjä tarvittaan myös setelien poistamisessa käytöstä silloin, kun ne korvataan uusilla seteleillä. (13) Euroopan yhteisöjen virallisessa lehdessä julkaistavien ilmoitusten lisäksi voidaan käyttää myös muita julkaisukeinoja, joilla voidaan edistää tiedonsaantia. (14) Selkeyden ja järkeistämisen takia on asianmukaista kodifioida euroseteleiden nimellisarvoista, selitelmistä, vaihtamisesta, käytöstä poistamisesta ja seteliaiheen käytöstä 7 päivänä heinäkuuta 1998 tehty päätös EKP/1998/6(3), sellaisena kuin se on muutettuna päätöksellä EKP/1999/2(4), ON TEHNYT TÄMÄN PÄÄTÖKSEN: 1 artikla Nimellisarvot ja selitelmät 1. Euroseteleiden ensimmäisessä sarjassa on seitsemän setelityyppiä, joiden nimellisarvot ovat 5:stä 500:aan euroon, ja ne kuvaavat Euroopan aikakausia ja tyylisuuntia seuraavin perusselitelmin: >TAULUKON PAIKKA> 2. Eurosetelisarjan seitsemän setelin etupuolella on kuvattu porttikäytäviä ja ikkunoita ja kääntöpuolella siltoja. Kaikki seitsemän seteliä ilmentävät edellä mainittuja Euroopan eri tyylisuuntia. Seteleissä on lisäksi Euroopan unionin symboli, rahan nimi latinalaisin ja kreikkalaisin aakkosin, Euroopan keskuspankin lyhenne EU:n virallisilla kielillä, ©-symboli tekijänoikeussuojan merkkinä sekä EKP:n puheenjohtajan allekirjoitus. 2 artikla Seteliaiheen käyttäminen 1. EKP:llä on 1 artiklassa tarkoitettujen seteleiden tekijänoikeudet. 2. Tämän päätöksen 1 artiklassa tarkoitetun seteliaiheen käyttäminen kokonaan tai osittain sallitaan seuraavissa tapauksissa: a) valokuvat, piirrokset, maalaukset, filmit sekä yleensä mitkä tahansa kuvat, joissa setelit tai seteliaiheet eivät itsessään ole kuvan keskipisteinä ja joissa ei ole lähikuvaa setelistä; b) seteliaiheiden yksipuoliset jäljennökset, jotka ovat kooltaan yli satakaksikymmentäviisi prosenttia tai alle seitsemänkymmentäviisi prosenttia sekä setelin pituudesta että leveydestä, jotka on täsmennetty 1 artiklassa, riippumatta siitä, mitä materiaalia jäljennökseen on käytetty. 3. Edellä esitettyjen sääntöjen mukainen yleinen lupa seteliaiheen käyttöön voidaan peruuttaa, jos setelien suunnittelijan luovuttamattomista moraalisista oikeuksista syntyy kiista. 3 artikla Rikkoutuneiden tai vahingoittuneiden eurosetelien vaihtaminen 1. Rahaliittoon osallistuvien jäsenvaltioiden kansalliset keskuspankit voivat pyynnöstä vaihtaa rikkoutuneet tai vahingoittuneet laillisina maksuvälineinä hyväksyttävät eurosetelit 2 kohdassa esitettyjen mukaisesti seuraavissa tapauksissa: a) kun setelistä on jäljellä yli puolet; b) kun setelistä esitetään puolet tai vähemmän, jos esittäjä todistaa, että puuttuvat osat ovat tuhoutuneet. 2. Rikkinäiset tai vahingoittuneet laillisina maksuvälineinä hyväksyttävät eurosetelit vaihdetaan seuraavien edellytysten mukaisesti: a) esittäjän henkilöllisyyden tarkistaminen, jos epäillään laillista oikeutta seteleiden hallussapitoon tai seteleiden aitoutta; b) kirjallinen selvitys siitä, millä tavalla setelit ovat tahraantuneet, likaantuneet tai värjäytyneet; c) kirjallinen lausunto seteleiden käyttökelvottomaksi saattamisen syistä ja tavasta, jos ammattimaiset seteleidenkäsittelijät kuten luottolaitosten liiketoiminnan aloittamisesta ja harjoittamisesta 20 päivänä maaliskuuta 2000 annetun Euroopan parlamentin ja neuvoston direktiivin 2000/12/EY(5), sellaisena kuin se on muutettuna direktiivillä 2000/28/EY(6), 1 artiklan 1 kohdan a alakohdassa määritellyt luottolaitokset (jäljempänä "luottolaitokset"), arvokuljetusyritykset ja valuutanvaihtopisteet toimittavat lauenneiden varkaudenestolaitteiden värjäämiä seteleitä. 3. Jos kansallinen keskuspankki tietää tai sillä on riittävä syy olettaa, että on tehty rikos tai että setelit ovat tahallisesti rikottuja tai vahingoitettuja, sen on kieltäydyttävä vaihtamasta setelejä. Jos kansallinen keskuspankki tietää tai sillä on riittävä syy olettaa, että on tehty rikos, se on velvollinen ottamaan kuittia vastaan haltuunsa rikkinäiset tai vahingoittuneet eurosetelit, ja ne voidaan esittää todisteena toimivaltaisille viranomaisille esitutkinnan aloittamista varten tai jo aloitetun esitutkinnan tueksi. Elleivät toimivaltaiset viranomaiset toisin päätä, setelit palautetaan seteleiden esittäjälle esitutkinnan päätyttyä, minkä jälkeen ne voidaan esittää uudelleen vaihdettavaksi. Mikäli kansallinen keskuspankki tietää tai sillä on riittävä syy olettaa, että setelit ovat tahallisesti rikottuja tai vahingoitettuja, se ottaa tällaiset setelit haltuunsa, jotta voidaan vältää niiden palautuminen liikkeeseen tai estää se, että seteleiden esittäjä esittäisi ne vaihdettavaksi toisessa kansallisessa keskuspankissa. 3 a artikla Rikkinäisten tai vahingoittuneiden euroseteleiden vaihtamisesta perittävän maksun käyttöön ottaminen 1. Kansallinen keskuspankki perii ammattimaisilta seteleiden käsittelijöiltä, kuten luottolaitoksilta, arvokuljetusyrityksiltä ja valuutanvaihtopisteiltä maksun, kun nämä pyytävät kansallista keskuspankkia 3 artiklan 1 kohdan mukaisesti vaihtamaan laillisina maksuvälineinä hyväksyttäviä euroseteleitä, jotka ovat rikkoutuneet tai vahingoittuneet varkaudenestovälineiden käytön vuoksi. 2. Maksuna peritään 10 senttiä jokaisesta rikkinäisestä tai vahingoittuneesta eurosetelistä. 3. Maksu peritään vain, jos kerralla vaihdetaan vähintään 100 rikkinäistä tai vahingoittunutta euroseteliä. Maksu peritään kaikista vaihdetuista seteleistä. 4. Maksua ei peritä siinä tapauksessa, että setelit ovat rikkoutuneet tai vahingoittuneet ryöstön tai varkauden taikka sen yrityksen yhteydessä. 4 artikla Setelien poistaminen käytöstä Eurosetelityypin tai -sarjan käytöstä poistamisesta säädetään EKP:n neuvoston päätöksessä, joka julkaistaan Euroopan yhteisöjen virallisessa lehdessä ja muissa tiedotusvälineissä. Päätöksestä käyvät ilmi ainakin seuraavat seikat: - käytöstä poistettava eurosetelityyppi tai -sarja, - vaihtoajan pituus, - päivämäärä, jona eurosetelityyppi tai -sarja lakkaa olemasta laillinen maksuväline, - eurosetelien käsittely sen jälkeen, kun ne on poistettu käytöstä ja/tai setelit on lakkautettu laillisina maksuvälineinä. 5 artikla Loppusäännökset 1. Päätökset EKP/1998/6 ja EKP/1999/2 kumotaan. 2. Viittauksia kumottuihin päätöksiin pidetään viittauksina tähän päätökseen. 3. Tietyistä euroseteleitä koskevista säännöksistä 7 päivänä heinäkuuta 1998 annettujen suuntaviivojen EKP/1999/3, sellaisina kuin ne ovat muutettuina 26 päivänä elokuuta 1999(7), 1 artiklan 4 kohta kumotaan. 4. Tämä päätös julkaistaan EKP:n verkkosivuilla. 5. Tämä päätös tulee voimaan sinä päivänä, jona se julkaistaan Euroopan yhteisöjen virallisessa lehdessä. (1) EYVL L 139, 11.5.1998, s. 1. (2) EYVL L 139, 11.5.1998, s. 6. (3) EYVL L 8, 14.1.1999, s. 36. (4) EYVL L 258, 5.10.1999, s. 29. (5) EYVL L 126, 26.5.2000, s. 1. (6) EYVL L 275, 27.10.2000, s. 37. (7) EYVL L 258, 5.10.1999, s. 32.